<classify> TIMU ya soka ya taifa, Taifa Stars imeondoka jana kwenda Afrika Kusini kuweka kambi ya kujiandaa na mchezo wa kufuzu fainali za Kombe la Mataifa ya Afrika AFCON mwakani nchini Cameroon dhidi ya Lesotho.Taifa Stars watakuwa wageni wa Mamba wa Lesotho Novemba 18, mwaka huu kwenye Uwanja wa Setsoto mjini Maseru katika mchezo wa Kundi L kufuzu fainali hizo ambazo Stars inawania kwa mara ya kwanza baada ya miaka 38.Akizungumza jana Ofisa habari wa Shirikisho la Soka Tanzania TFF, Cliford Ndimbo alisema wachezaji waliosafiri ni makipa Aishi Manula wa Simba, Aaron Kalambo wa Tanzania Prisons, Beno Kakolanya wa Yanga na Benedictor Tinocco wa Mtibwa Sugar.Mabeki ni Shomari Kapombe, Erasto Nyoni wa Simba, Ally Sonso Abdulkarim wa Lipuli FC, Kelvin Yondan, Gadiel Michael wa Yanga, Aggrey Morris na Abdallah Kheri wa Azam FC.Viungo ni Salum Abubakar Sure Boy, Mudathir Yahya wa Azam FC, Salum Kimenya wa Tanzania Prisons, Feisal Salum wa Yanga, Jonas Mkude na Shiza Kichuya wa Simba na washambuliaji ni Thomas Ulimwengu aliye huru baada ya kuvunja mkataba na Al Hilal ya Sudan mwishoni mwa wiki, John Bocco wa Simba na Yahya Zayed wa Azam FC.Wachezaji wanaocheza nje mabeki ni Hassan Kessy wa Nkana FC ya Zambia, Abdi Banda wa Baroka FC ya Afrika Kusini, viungo ni Himid Mao wa Petrojet ya Misri, Simon Msuva wa Difaa Hassan El-Jadidi ya Morocco, na washambuliaji nahodha Mbwana Samatta wa KRC Genk ya Ubelgiji, Shaaban Iddi Chilunda wa CD Tenerife ya Hispania na Rashid Mandawa wa BDF XI ya Botswana watajiunga na timu wiki ijayo.Taifa Stars inashika nafasi ya pili kwenye msimamo wa kundi L ikiwa na pointi tano baada ya kucheza mechi nne, ikishinda moja, kufungwa moja na sare mbili. Uganda ndio inaongoza kundi hilo kwa pointi 10, wakati Cape Verde ina pointi nne katika nafasi ya tatu na Lesotho inashika mkia kwa pointi zake mbili. Taifa Stars itamaliza mchezo wake za Kundi L kwa kucheza na Uganda nyumbani Machi 22 mwakani.  <topic>: KITAIFA 